
 26.8.2020
 BG
 Официален вестник на Европейския съюз
 L 278/1
 РЕГЛАМЕНТ ЗА ИЗПЪЛНЕНИЕ (ЕC) 2020/1208 НА КОМИСИЯТА
 от 7 август 2020 година
 относно структурата, формàта, процедурите за предоставяне и прегледа на информация, докладвана от държавите членки съгласно разпоредбите на Регламент (ЕС) 2018/1999 на Европейския парламент и на Съвета, и за отмяна на Регламент за изпълнение (ЕС) No 749/2014 на Комисията
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2018/1999 на Европейския парламент и на Съвета от 11 декември 2018 г. относно управлението на Енергийния съюз и на действията в областта на климата, за изменение на регламенти (ЕО) No 663/2009 и (ЕО) No 715/2009 на Европейския парламент и на Съвета, директиви 94/22/ЕО, 98/70/ЕО, 2009/31/ЕО, 2009/73/ЕО, 2010/31/ЕС, 2012/27/ЕС и 2013/30/ЕС на Европейския парламент и на Съвета, директиви 2009/119/ЕО и (ЕС) 2015/652 на Съвета и за отмяна на Регламент (ЕС) No 525/2013 на Европейския парламент и на Съвета (1), и по-специално член 19, параграф 5, член 26, параграф 7, член 37, параграф 6, член 38, параграф 4 и член 39, параграф 3 от него,
 като има предвид, както следва:
 (1)
 В механизма за мониторинг и докладване на емисиите на парникови газове, предвиден в Регламент (ЕС) No 525/2013 на Европейския парламент и на Съвета (2), се предвижда базова рамка за мониторинг и докладване на емисиите на парникови газове в рамките на политиката в областта на климата. Разпоредбите на този механизъм са напълно интегрирани в Регламент (ЕС) 2018/1999, който отменя Регламент (ЕС) 525/2013 от 1 януари 2021 г. В рамките на този механизъм е необходимо да се приемат правила за докладване относно националните действия за адаптиране, използването на приходите от търговете на квоти, финансовата и технологичната помощ, оказвана на развиващите се държави, приблизителните инвентаризации на парниковите газове, инвентаризациите на парниковите газове и отчетените емисии и поглъщания на парникови газове, правилата относно националните системи за инвентаризация, цялостния преглед, докладването относно политиките, мерките и прогнозите.
 (2)
 Цялостната система за мониторинг и докладване на инвентаризации на парникови газове, на прогнози, политики и мерки, в това число и по отношение на националните системи, помага да се гарантира съгласуваността на данните за тенденциите при емисиите в миналото, тенденциите при емисиите в бъдеще и въздействието на политиките и мерките за постигане на целите за смекчаване на последиците от изменението на климата. Освен това, докладването на информация от държавите членки относно националните инвентаризации на парниковите газове е свързано по същество с националните системи за инвентаризация, които са институционалните, правните и процедурните договорености за оценка на емисиите на парникови газове. Освен това чрез процеса на цялостен преглед се проверява качеството на подадените данни от националните инвентаризации. Поради това е целесъобразно в един регламент за изпълнение да бъдат включени правилата относно националните системи за инвентаризация, цялостният преглед, системите за политики, мерки и прогнози, както и задълженията за докладване на държавите членки по глава 4 от Регламент (ЕС) 2018/1999.
 (3)
 В Решение 18/CMA.1 Конференцията на страните по Рамковата конвенция на ООН по изменение на климата (РКООНИК) (3), изпълняваща функциите на среща на страните по Парижкото споразумение (4),